Angela Merkel Þýskalandskanslari er manneskja ársins að mati tímaritsins TIME . „ Þú getur verið sammála henni eða ekki , en hún er ekki að velja auðveldu leiðina . Á leiðtoga reynir aðeins þegar fólk vill ekki fylgja þeim . Fyrir að krefjast meira af þjóð sinni en flestir stjórnmálamenn myndu gera , fyrir að standa sterk gegn harðstjórn og hentugleika , og fyrir að sýna staðfasta siðferðislega leiðtogahæfni í heimi þar sem skortur er á slíku , er Angela Merkel manneskja ársins hjá TIME . “ Auglýsing Hún er kölluð kanslari hins frjálsa heims í blaðinu , sem fer yfir líf Merkel frá því að hún var barn að alast upp í Austur-Þýskalandi . Tímaritið segir að á árinu sem er að líða hafi Merkel ekki einu sinni , ekki tvisvar heldur þrisvar sinnum stigið upp þegar spurningar hafi vaknað um það hvort Evrópa og Evrópusambandið myndu lifa af . Merkel hafi þá þegar verið komin í ómissandi hlutverk í því að stjórna skuldakrísunum í Evrópu , segir tímaritið . Hún hafi líka leitt Vesturlönd í viðbrögðum við Úkraínu . En árið 2015 hafi mögulegt gjaldþrot Grikklands ógnað tilveru evrusvæðisins , innflytjenda - og flóttamannakrísa hafi storkað hugmyndum um opin landamæri , og að lokum hafi hryðjuverkin í París endurvakið þau viðbrögð að vilja skella í lás , byggja landamæraveggi og treysta engum . „ Í hvert skipti steig Merkel upp , “ segir tímaritið í umfjöllun sinni . Þýskaland myndi hjálpa Grikklandi , með hennar ströngu skilyrðum . Þýskaland myndi bjóða flóttamenn velkomna sem fórnarlömb grimmdarverka róttæks íslams , en ekki hluta af því . Og Þýskaland myndi senda hermenn til að berjast gegn Íslamska ríkinu . Tímaritið segir að Merkel hafi sett í brennidepil öðruvísi gildi . Manngæsku , örlæti og umburðarlyndi - til að sýna að styrk Þýskalands væri hægt að nota til þess að hjálpa , frekar en að skemma . Hún hafi verið gagnrýnd mikið fyrir afstöðu sína og stuðningur við hana hefur minnkað um 20% . Bernie Sanders , sem vill verða forsetaframbjóðandi Demókrataflokksins í Bandaríkjunum , var hins vegar í fyrsta sæti hjá lesendum TIME þegar kom að valinu á manneskju ársins . Sanders hlaut yfir 10% atkvæða í kosningu á netinu . Næst á eftir honum var baráttukonan Malala Yousafzai , sem hlaut 5,2% atkvæða , og Frans páfi var í þriðja sæti með 3,7% . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .